**Zápis do obecnej kroniky za rok 2019**

**Nový rok** sa začal tradične ako každý rok ohňostrojmi.

**Trojkráľový koncert** sa konal 6. januára v sále kultúrneho domu. Hosťom programu bola známa slovenská pesničkárka a herečka Sima Martausová. V programe vystúpila aj skupina Len tak zo Zlatých Moraviec a okolia spolu s FS Briežok z Jedľových Kostolian.

Hudobníci zo Zlatých Moraviec a okolia Find the Puzzle zaspievali tradičné ľudové koledy v rôznych úpravách.

**Uličný futbalový turnaj** nechýbal ani v tomto roku.

**Obecný ples** sa konal 26. januára v plne obsadenej sále kultúrneho domu.

**Fašiangovú zábavu** organizoval FS Kamenec 23. februára.

Vstupné na obidvoch podujatiach bolo 35 Eur na pár, v cene bola večera a ďalšie občerstvenie.

**Fašiangy** v obci robila aj Dychová hudba Machulince, ktorá vyhrávala po všetkých uliciach do spevu aj do tanca.

**Počasie** v januári bolo typické, zimné. Napadnutý sneh, niekedy mráz, mínus 10 stupňov. Začiatkom februára sa oteplilo a pomerne veľmi teplý bol celý rok.

**Komunálny odpad** sa stáva problémom nielen v mestách, ale aj na dedinách. Za likvidáciu odpadu sa zvýšili poplatky a tým sa zvýšil aj v našej obci poplatok za vývoz komunálneho odpadu za osobu a rok na 18,50 Eur. Dôchodcovia majú zľavu. Zmenil sa aj vývoz odpadu z týždenného na dvojtýždňový cyklus.

**Verejnoprospešné práce v obci**

**Prestrešenie pódia** v prírodnom amfiteátri športového areálu sa ukončilo v máji a urobilo sa aj osvetlenie pódia.

**Vydláždením dvora ZŠ** zámkovou dlažbou, vznikol priestor aj pre ďalšie ihrisko. Urobila sa aj parková úprava ozdobnými kríkmi a kvetmi. Novopostavené ihrisko bolo za účasti rodičov a žiakov posvätené 29. augusta.

**Parkovisko pred dvorom ZŠ** na Kopanickej ulici zlepšilo možnosť parkovania áut vyučujúcich v základnej a materskej škole.

**Kabíny na ihrisku** boli opravené podľa potreby.

**Dobrovoľný hasičský zbor** bol po prerušení znova v tomto roku v obci založený.

**Rehoľná sestra Jana Kurkinová,** rodáčka z Machuliniec,ako provinciálna predstavená Inštitútu dcér Márie Pomocnice (saleziánky), bola v roku 2015 zvolená za predsedníčku Konferencie vyšších predstavených ženských reholí na Slovensku.

Po vzniku spoločnej Konferencie vyšších rehoľných predstavených mužských a ženských reholí na Slovensku sa dňa 30. januára 2019 stala sr. Jana Kurkinová, FMA jej tajomníčkou. V roku 2019 sa skončilo jej funkčné obdobie provinciálnej sestry.

**Zomreli**

Vo februári mal pohreb bývalý učiteľ a riaditeľ školy v Machulinciach Mgr. Peter Ondruška, ktorý zomrel vo veku 80 rokov. V obci pôsobil ako učiteľ od roku 1970 a ako riaditeľ školy od roku 1971 až 1989.

1. marca zomrela vo veku 71 rokov Alojzia Lipčeyová, ktorá pôsobila v škole ako vychovávateľka a učiteľka výchovných predmetov od roku 1985 . Potom pôsobila až do odchodu do dôchodku aj v Cirkevnej ZŠ sv. Dominika Sávia do roku 2004.

Koncom roka zomrel vo veku 85 rokov Ing. Štefan Červený, v rokoch 1970 až 1989 dlhoročný funkcionár a poslanec v obci.

**Voľby prezidenta SR** sa konali 16. marca 2019. Na funkciu prezidenta SR boli 13 kandidáti. V našej obci bolo zapísaných 907 oprávnených voličov, hlasovať prišlo 514 voličov (56,7%). V rámci Slovenska volilo 48,7% voličov. Pretože v prvom kole v celej SR nedostal žiadny kandidát nadpolovičný počet hlasov, postúpili dvaja kandidáti s najvyšším počtom hlasov do druhého kola. Najviac hlasov v prvom kole v našej obci dostala Zuzana Čaputová – 168 a druhý bol Maroš Šefčovič – 104 hlasov. Do druhého kola postúpila Zuzana Čaputová a Maroš Šefčovič.

Ďalší kandidáti boli :Štefan Harabín - 89 hlasov, Marián Kotleba - 59 hlasov, František Mikloško - 48 hlasov. Podobné poradie bolo aj v rámci Slovenska.

Druhé kolo volieb prezidenta SR prebiehalo 30. marca 2019. V našej obci prišlo voliť 434 oprávnených voličov. Za Mgr. Zuzanu Čaputovú hlasovalo 228 voličov, za JUDr. Maroša Šefčoviča hlasovalo 191 voličov.

Celkom v SR získala najviac hlasov Mgr. Zuzana Čaputová, ktorá bola zvolená za prezidentku SR na obdobie 2019 – 2024.

**Oslavy 1. mája** sa v obci uskutočnili 28. apríla za účinkovania dychovej hudby, FS Kamenec a DFS Kamienok. Postavený smrek ako symbol 1. mája mal výšku 15 m.

**Oslava Dňa matiek** bola 12. mája, program pripravila Materská škola a Základná škola.

**Deň rodiny** prebiehal za prítomnosti oteckov, mamičiek a veselých detičiek v sobotu 8. júna v športovom areáli. Zorganizovala ho cirkevná ZŠ spolu s Materskou školou a Obecným úradom. Deti v súťažiach povzbudzovali aj starí rodičia a ostatní občania. Pri rôznych hrách nechýbal guláš, palacinky, šišky, detská jazda zručnosti a iné veselosti.

**Oslavy SNP** boli 28. augusta pri vatre v športovom areáli.

**Ocenenie** za 40 rokov služby pre Kostol Božského Srdca Ježišovho v Machulinciach dostala z príležitosti 75 rokov dlhoročná kostolníčka Emília Sekerešová. Od nitrianskeho biskupa Mons. Viliama Judáka dostala 24. apríla Pamätnú listinu za dlhoročnú obetavú službu pre dobro Cirkvi. Ďakovný list dostala aj od Farského úradu v Žitavanoch.

**Noc s Bibliou**

Zaujímavé duchovné podujatie pripravila farnosť Žitavany vo svojej filiálke v Kostole Božského Srdca Ježišovho v Machulinciach s názvom Noc s Bibliou. V piatok 3. mája 2019 sa to začalo vo večerných hodinách o 20,00 hod. svätou omšou, počas ktorej nespievala len organistka s veriacimi, ale aj pozvaná hudobná skupina zo Zlatých Moraviec. Po svätej omši bola hodnotná prednáška na tému Biblia je Božie slovo, kde sa prítomní dozvedeli nielen, ako vznikla Biblia, ale aj iné údaje o Knihe Kníh.

Po prednáške začala o 21,30 hod. v kostole celonočná adorácia.

V miestne Cirkevnej ZŠ sv. Dominika Sávia v Machulinciach o 22,00 hod. sa začalo s čítaním Biblie. Najprv čítali žiaci a potom sa striedali aj ostatní, prevažne mladí občania, až do sobotného rána 4. mája do 7,30 hod.

Občania nielen Machuliniec, ale aj Žitavian a okolitých obcí mali voľný prístup tak na celonočnú adoráciu, ako aj na čítanie Biblie.

Súčasne bola v kostole výstava knižných Biblií v rôznych vydaniach od najstarších po súčasnosť. Vystavených bolo 150 Biblií, ktoré bolo možné si prezrieť ešte niekoľko dní. Výstava zaujala svojou rôznou podobou a vonkajším vzhľadom jednotlivých Biblií. Najväčšiu zásluhu na tomto duchovnom podujatí mal správca farnosti dp. Mgr. Stanislav Caránek, ktorý nielen celebroval svätú omšu, ale mal aj prednášku a všetko koordinoval. Pedagógovia cirkevnej ZŠ sa postarali v nočných hodinách o žiakov a v škole pripravili výstavu výtvarných prác žiakov na tému Biblia.

Všetky tieto podujatia sa stretli so záujmom veriacich, ale aj ostatných občanov.

**Hodová slávnosť** bola v nedeľu 30. júna a hlavným celebrantom bol tento rok vdp. Mgr. Slavomír Trnka, špirituál Kňazského seminára v Nitre. Nechýbali v krojoch oblečené deti, muži a ženy.

**Poďakovanie za úrodu** sa tradične konalo aj v tomto roku v septembri. Kostol vyzdobený darmi Božej prírody, jeden sypaný obraz a spevácka skupina Kamenec a DFS Kamienok v krojoch, to všetko spestrilo poďakovanie za úrodu.

**Voľby poslancov do Európskeho parlamentu** prebiehali 25. mája 2019. V našej obci bolo zapísaných 897 oprávnených voličov, voliť ich prišlo 229, čo znamená 25,5 %. Priemerná účasť na Slovensku bola 22,76 %. Každý volič dostal 31 hlasovacích lístkov jednotlivých politických strán, na ktorých boli mená kandidátov, ktorých bolo spolu 348. Volič odovzdal do volebnej urny jeden lístok, na ktorom mohol zakrúžkovať dvoch kandidátov. Zvolených bolo 14 kandidátov zo 6 najznámejších politických strán. Najviac hlasov na Slovensku získala Koalícia Progresívne Slovensko/Spolu (4 poslanci), SMER (3 poslanci), ĽS Naše Slovensko (2 poslanci), KDH (2 poslanci), SaS (2 poslanci), OĽaNO (1poslanec).

V Machulinciach bolo poradie politických strán nasledovné : KDH (51 hlasov), Progresívne Slovensko/Spolu (43), SMER (36), ĽS Naše Slovensko (25), SaS (16 hlasov) a nasledovali ďalšie politické strany.

**9. ročník folklórnych slávností Pod Kamencom** sa uskutočnili v sobotu 1. júna 2019 o 17,00 hod. v prírodnom amfiteátri športového areálu v Machulinciach. Ich usporiadateľom je Obecný úrad spolu s folklórnym súborom Kamenec.

Na podujatí vystúpili okrem domáceho Kamenca, Detského folklórneho súboru Kamienok a Dychovej hudby Machulince aj pozvané súbory. V tomto roku to bol Folklórny súbor ZOHRAN zo Zohora a Mužská spevácka skupina LIDOVEC Solčany. Na večernej tanečnej zábave hrala hudobná skupina Širák BAND z Rybníka.

**Výstava drobnochovateľov** sa konala v dňoch 29. a 30. júna v športovom areáli a organizovala ju Základná organizácia SZCH z Machuliniec. Celkom bolo 27 vystavovateľov z Machuliniec a okolia. Vystavených bolo 96 exponátov drobnej hydiny, holubov, zajacov a exotického vtáctva. Výstavy sa zúčastnili aj piati mladí chovatelia. Zaujímavosťou bol vystavený 4,5 ročný chameleón, jeho chovateľom je žiak Tobias Čulik, ktorý vystavoval aj korytnačku.

**Zvony nad krajinou**, dokument Slovenského rozhlasu o obciach, zaznamenal aj našu obec Machulince rozhovormi nielen so starostom obce, ale aj s ďalšími občanmi. V 60 minútovom pásme rozprávali vedúci súborov, kronikár obce, riaditeľky škôl a ďalší. Rozhlasová relácia bola vysielaná 30. júna a viackrát ju opakovali.

**Organizácia dôchodcov** zorganizovala zájazd do Banskej Štiavnice, kde účastníkov zaujala upravená historická kalvária a prezreli si aj kaštieľ vo Svätom Antone.

Ani v tomto roku nechýbal zájazd na kúpanie.

**Mesiac úcty k starším** čo je október, býva tradične určený všetkým seniorom, ale hlavne jubilantom. Po príhovore starostu obce, v kultúrnom programe vystúpili žiaci cirkevnej ZŠ a DFS Kamienok. Ocenení boli jubilanti 70, 75, 80 a viac roční. Celkom 80 a viac rokov má v obci 43 občanov.

**Machulinský kotlík –** súťaž vo varení guláša - 9. ročník sa uskutočnil v sobotu 31. júla v športovom areáli. Súťažilo 21 družstiev, ktoré pripravili nielen pre porotu, ale aj pre návštevníkov chutné občerstvenie. Pre pobavenie a dobrú zábavu boli pripravené rôzne súťaže.

**10. ročník folklórneho podujatia Spievame si pre radosť** v sále KD bol v nedeľu 20. októbra. Okrem domáceho Kamenca vystúpil aj  detský FS Kamienok z Machuliniec, ďalej vystúpil FS Tribeč zo Zlatých Moraviec a Heligonkár pán Suchý z Novej Bane. Pred začiatkom vyhrávala pred kultúrnym domom Dychová hudba Machulince.

**Machulince na prelome 20. a 21. storočia** je názov novej knižky o Machulinciach. Autorom textu je Ondrej Valach, kronikár obce. 170 fotografií je z archívu od rôznych autorov. Knižku recenzoval starosta obce Bohumil Bielik. Vytlačené bolo 500 kníh a jej vydavateľom bol Obecný úrad Machulince.

**Cirkevná ZŠ sv. Dominika Sávia** mala v tomto roku zmenu vyučujúcich, 1. a 2. ročník vyučuje Mgr. Lucia Šimonová a 3. a 4. ročník Mgr. Mária Gondová. V škole sú dve triedy so spojenými ročníkmi. Anglický jazyk vyučuje Mgr. Simona Korcová, náboženskú výchovu MgrTh. Stanislav Caránek a Školský klub vedie Bc. Dana Števulová. Riaditeľka školy Mgr. Andrea Pinterová je na materskej dovolenke.

**Materská škola**  má riaditeľku Vieru Lukáčovú a dve učiteľky Gabrielu Šabovú a Moniku Lipčeyovú. K 30. decembru navštevuje materskú školu 30 detí.

**Dom sociálnych služieb** v tomto roku poskytoval služby štandardne ako každý rok.

**Opačný adventný kalendár** vznikol v našej farnosti Žitavany, ktorého zmyslom bolo nie dostávať ale darovať. Veriaci každý deň počas adventu mohli darovať praktické veci každodennej potreby pre klientov v Domove seniorov v Machulinciach. Každý deň to bolo iné od šampónov cez mydlo, sprchovacie gély, čaje, med, zaváraniny, vianočné pečivo, oblátky a iné, ako hovorí Sväté písmo "Blaženejšie je dávať, ako prijímať."(Sk 20,35).

**Cyklo – turistický klub Machulince** v roku 2019 zorganizoval tradičné otvorenie cyklistickej sezóny Hore dole dolinou. Členovia cykloklubu sa zúčastnili spoločne, ale aj individuálne na viacerých cyklistických podujatiach nielen v blízkom okolí, ale aj v rámci Slovenska.

**Turistika** sa stala obľúbeným športom pre všetky vekové kategórie. Turisti sú organizovaní v Cykloturistickom klube Machulince a ôsmi jeho členovia boli v máji v rámci cyklistických pretekov Okolo Talianska na týždňovom podujatí v Taliansku. Niektoré etapy sledovali ako diváci a časť týchto etáp si aj prešli na bicykloch.

Zaujímavým turistickým podujatím tohto klubu bol 8. júna jednodňový zájazd do Nízkych Tatier, kde väčšia skupina Machulinčanov prešla hrebeňovku z Čertovice cez Ďumbier a Chopok do Jasnej, trasa mala 23 km. 20. júla zorganizovali vo Vysokých Tatrách výstup na Rysy.

V rámci miestnej turistiky sú to rodinné, individuálne a spoločné vychádzky pohorím Pohronský Inovec. Nechýbal ani nočný výstup na Veľký Inovec.

**Futbalisti** v ročníku 2019/2020 nehrajú v žiadnej súťaži, čo v posledných desaťročiach sa stalo prvýkrát.

**36. ročník Machulinskej dvadsiatky sa uskutočnil 7. decembra.** Počasie bolo chladné, trať z Machuliniec na Jedľové Kostolany a späť bola mokrá.

V žiackych kategóriách bežalo 90 detí, z toho 37 bolo z materskej školy a v predškolskom veku.

Na 6 km pretekalo 67 bežcov, z toho 5 dorastenci, 2 dorastenky a 60 rekreačných bežcov, z čoho bolo 18 žien a 42 mužov.

V behu na 6 km bol medzi pretekármi aj 91-ročný katolícky kňaz z Belgicka Viktor Vandenplas. Bol najstarším pretekárom a na Machulinskej dvadsiatke sa zúčastnil už 25 - krát. Do roku 2010 bežal trať na 20 km, od roku 2011 bežal trať 6 km.

Na 6 km bol najmladším bežcom Machulinčan Tadeáš Ondrejka (roč. 2007), ŠK Topoľčianky s časom 00:30,11.Najrýchlejší na 6 km bol rekreačný bežec Lukáš Kochan, s časom 0:22,36 hod.

**V hlavnom preteku na 20 km bežalo 71 bežcov, z toho bolo 8 žien. Víťazom sa stal Marek Hladík, BMSC Bratislava s časom 1:06,58 hod.**

**V kategórii žien bola najrýchlejšia Veronika Zrastáková, ŠK ŠOG Nitra s časom 1:21,01 hod.**

Vystúpenie dychovej hudby, príchod Mikuláša v tomto roku na koči a tombola sa už stali neodmysliteľnou súčasťou Machulinskej dvadsiatky.

Organizátormi Machulinskej dvadsiatky je Obecný úrad Machulince a Slovenský orol.

Záslužnú prácu vykonávajú každoročne aj mnohí dobrovoľníci a sponzori podujatia.

**Čestné občianstvo obce Machulince** bolo udelené obecným zastupiteľstvom vdp. Viktorovi Vandenplasovi a odovzdané starostom obce v nedeľu 8. decembra po sv. omši.

**Vianočný benefičný koncert** sa konal v nedeľu 22. decembra s cieľom pomôcť Domu seniorov v Machulinciach. Na koncerte vystúpili: FS Kamenec, Detský folklórny súbor Kamienok, súrodenci Ondrejkoví Tadeáš so sestrou, súrodenci Šrankoví Patrik so sestrou, DFS ukážkou z Mrázika, Spevácka skupina Lipka z Tehly a Folklórna skupina Vinička z Novej Bane.

Dobrovoľné vstupné spolu 450 Eur odovzdal starosta obce riaditeľke Domu seniorov v Machulinciach.

**Koledníci Dobrej noviny** chodili cez Vianoce 25. decembra po rodinách, ktoré mali záujem. Koledovali deti i staršia mládež v 60. rodinách Machuliniec a v 90. rodinách v Žitavanoch. Spolu sa vo farnosti vykoledovalo 3.333Eur.

**Jasličkovú pobožnosť** robili v kostole 26. decembra žiaci MŠ a cirkevnej ZŠ.

**Stolnotenisový turnaj** počas Vianoc nechýbal v kultúrnom dome ani tento rok.

**Záver roka** už tradične býva v strede obce, kde po príhovore starostu obce bolo občerstvenie vareným vínom, čajom a mastným chlebom a nechýbal ani veľký ohňostroj.

**V roku 2019**

* **sa narodilo 5 detí, z toho 5 chlapci a 0 dievčat**
* **zomrelo 5 občanov, 4 muži a 1 žena**
* **zosobášilo sa 9 manželských párov**

Najstarším občanom v obci z mužov je 94-ročný Ábel Gašparík (Podhorská ul.),

nasleduje 88-ročný Štefan Gašparík z Cintorínskej ulice

Najstaršou občiankou v obci zo žien je Emília Čulíková (Žitavská ul) – 89 rokov, potom Františka Zimermannová (Zlatňanská ul.) – 89 rokov

**Obec mala k 31. decembru 2019 - 1101 obyvateľov**

Údaje za rok 2019 sú zapísané v obecnej kronike na stranách 458 a ďalej.

Zápis bol schválený obecným zastupiteľstvom v Machulinciach dňa 14. febr.2020.

Zapísal PaedDr. Ondrej Valach, kronikár obce